कैराना की ही तरह, मोदी-शाह जोड़ी के नेतृत्व में भाजपा के ग्राफ के तेजी से नीचे खिसक रहे होने का संकेत, देश के दक्षिणी सिरे पर केरल से आया है। यहां सी पी आइ (एम) के नेतृत्व में एलडीएफ ने न सिर्फ चेन्गन्नेरी विधानसभाई सीट पर अपना कब्जा बनाए रखा है, बल्कि त्रिपुरा के विधानसभाई चुनाव में अपनी अप्रत्याशित सफलता के बाद, भाजपा अध्यक्ष अमित शाह के केरल पर तथा इस सीट पर विशेष रूप से ध्यान केंद्रित करने की घोषणाएं करने के बावजूद, भाजपा काफी पीछे तीसरे स्थान पर ही बनी रही है। इससे भी महत्वपूर्ण यह कि इस चुनाव में एलडीएफ ने न सिर्फ करीब 21 हजार वोट के केरल के लिए रिकार्ड अंतर से जीत दर्ज करायी है बल्कि पिछले चुनाव के मुकाबले अपने वोट में भी उसने 14420 वोट की बढ़ोतरी दर्ज करायी है। यहां तक कि बढ़े हुए मत फीसद वाले इस चुनाव में, दूसरे स्थान पर रह गयी कांग्रेस के भी वोट में 2,450 वोट की बढ़ोतरी दर्ज हुई है। दूसरी ओर, भाजपा को जोरदार झटका लगा है और 2016 के चुनाव के मुकाबले उसके वोट में पूरे 7,412 वोट की कमी दर्ज हुई है। संकेत साफ हैं। भाजपा और उसके नेतृत्व वाले एनडीए का समर्थन साफ तौर गिरावट पर है। और यह गिरावट साफ तौर पर बढ़ रही है। इस संदर्भ में उसके खिलाफ वोट का उल्लेखनीय हद तक एकजुट होना, 2019 में दोबारा सत्ता में आने के संघ और मोदी के मंसूबों पर आसानी से पानी फेर सकता है।